For tyve år siden stoppede Aage Lundgaard som skoleinspektør og hustruen Gerda som lærer. - Alle troede at vi skulle på pension. Men nej, siger de. Det var tid til at prøve noget nyt. Som sagt så gjort. Fra deres hjem driver ægteparret nu Rebild Bed & Breakfast. Gerda og Aage Lundgaard er henholdsvis 82 og 84 år. De tilbyder to værelser og direkte adgang til storslået natur i Rebild Bakker. De har åbnet året rundt og mange af de overnattende er stamgæster. - Det er vi glade for, siger Gerda Lundgaard, og fortæller, at hun stadig husker den første gang en gæst skulle overnatte hos dem. Han var så høj og sengen alt for kort, men han beklagede sig ikke, og han er blevet ved med at komme, fortæller hun. Aage Lundgaard morer sig over de mange kommentarer, som de har måttet lægge øre til, som den gang en hollandsk gæst hørte om deres alder og udbrød "Jamen så skulle i jo være på et plejehjem". Aage Lundgaard mener faktisk, at deres Bed & Breakfast er med til at holde dem i gang og holde demens på afstand. - Vi har en fast arbejdsdeling. Min hustru står for markedsføring, og jeg ordner meget af det praktiske, forklarer Aage Lundgaard. Han bruger meget tid på, at rulle sengetøj. Det skal være blødt og lækkert. - Der er mange af vores venner, der ikke kan forstå at vi gider, og vores voksne børn har også haft svært ved at forstå det, siger Gerda Lundgaard. Ægteparret nyder at de har noget at stå op til, og glæder sig over alle de skønne oplevelser gæsterne giver.
Vi har ikke tid til at gå på pension. Det er da alt for tidligt, mener Gerda og Aage Lundgaard på 82 og 84 år.